รู้หรือยัง! โรงแรมดุสิตธานีสีลม ยังเปิดให้บริการถึง 30 มิ.ย. 61
รร.ดุสิตธานี แจงยังไม่มีการปลดพนักงานออก และจะเปิดให้บริการจนถึง 30 มิ.ย.61 เท่านั้น!
7 มี.ค. 2560

ผู้สื่อข่าวรายงานว่า จากกรณีข่าวการปิดโรงแรมดุสิตธานีรวมถึงปลดพนักงาน หลังเจ้าของบริษัทได้ร่วมกับ บริษัทเซ็นทรัลพัฒนา จำกัด (มหาชน) หรือ CPN พัฒนาโครงการอสังหาริมทรัพย์รูปแบบผสม (Mixed-Use Development) ในบริเวณดังกล่าวหรือหัวมุมถนนสีลมและถนนพระราม 4 กทม. ซึ่งมีมูลค่าโครงการรวมไม่เกิน 36,700 ล้านบาท
โดยล่าสุด วานนี้ (6 มี.ค.) บริษัท ดุสิตธานี จำกัด (มหาชน) หรือ DTC ได้ออกมาชี้แจงว่า บริษัทไม่มีนโยบายปลดพนักงานออกและยังคงเปิดให้บริการตามปกติจนถึง 30 มิถุนายน 2561 หลังจากนั้น พนักงานทุกคนจะยังมีงานทำเหมือนเดิม โดยกระจายไปทำงานยังส่วนต่างๆ ซึ่งโครงการนี้จะเป็นการให้นำเสนอศักยภาพของคนไทย เพื่อส่งเสริมให้กรุงเทพฯ เป็นศูนย์กลางของการท่องเที่ยวและพักผ่อนที่มีคุณภาพต่อสายตาชาวโลก
ขณะนี้ทางบริษัทเพิ่งดำเนินการเรื่องการลงนามสัญญากับสำนักงานทรัพย์สินส่วนพระมหากษัตริย์เพื่อต่อสัญญาเช่าที่ดินบริเวณดังกล่าวทั้งหมดรวม 67 ปี พร้อมเช่าที่ดินเพิ่มจาก 19 ไร่ เป็น 24 ไร่ โดยตอนนี้กำลังอยู่ในระหว่างขั้นตอนการพิจารณาแผนพัฒนาโครงการร่วมกับ CPN ซึ่งจะประกอบไปด้วย โรงแรม อาคารที่พักอาศัย อาคารสำนักงาน พื้นที่ค้าปลีก และมุ่งเน้นในเรื่องการมอบพื้นที่สีเขียวให้กับโครงการ โดยคาดว่าจะได้รายละเอียดอย่างเป็นทางการในช่วงกลางปีนี้